ریضا طالیبی 1984-جو ایلده اورمییا شهرینده آنادان اولوب. او تهرانین سَتّاری اونیوئرسیتئتینده کوسموس (فضا) علم لری اوزره عالی تحصیل آلیب. داها سونرا تهرانین آزاد ایسلام اونیوئرسیتئتینین حوقوق فاکولته سینه داخیل اولوب. ریضا طالیبی ایلک پیئسینی 11 یاشیندا یازیب. 24 یاشیندا اونون ترجومه ائتدیگی کیتاب چاپ اولونوب، 25 یاشیندا ایسه "1915" اثری ایشیق اوزو گؤروب. ریضا طالیبی نین قلمی نین محصولو اولان :آیریلیق" پیئسی 2008-جی ایلده تهراندا چاپدان چیخیب.
ریضا طالیبی
بیزی هئچ بیر شئی موتلو ائتمه دی
نه مال، نه مولک، نه فاحیشه لرین گولوشو
بیزی هئچ بیر شئی
هئچ بیر شئی
....دولو دولو قدح لر، آمئریکا سئوداسی
پئلی ایستیشن ده کی رونالدو
حتتا دوغوم گونونو اونودماماق
بیزی هئچ بیر شئی موتلو ائتمه دی
اوشاغلیق رسیملریمیز؛ تورکییه ساققیزلاریندان چیخان قیز شکیلی
اوخول دان قاچماقلاریمیز، جومعه لر ناهارا کیمی یاتماقلار
بیزی هئچ بیر شئی....
محررم ائحسانلاری، ماشینی جوجه لر ؛ پالچیق ایچینده
کارت اوینامالار
نه بندده دستی چئکمه ک نه ده قونشونون قیز اوشاغینین آدینی سولماز قویماسی
بیزی هئچ بیر شئی موتلو ائتمه دی
نه شاه گؤلو، نه گجیل ده کی باغیرساقچی
نه ده ساعات قاباغیندا زیپی آچیق پولیس
اوف اوف
بیزی هئچ بیر شئی هئچ هئچ هئچ بیر شئی موتلو ائتمه دی
دوربینله قونشون قیزینی ایزله مک،
تووالتده سیقارئت چکمه ک، کافه لرده دوستلاری چئینه مک
نه دووارداکی شوعارلار
نه زیندان میله لری، نه بیر آرشین دیلیمیز
بیزی هئچ بیر شئی.....
نه قازئت ده کی آنتالیا رئکلاملاری؛ نه تجریش ده کی یدالله عمینین سوپورگه سی
نه بایرامداکی اولاشمایان اس ام اس لر، نه فئیسبوکداکی ساختا پروفیلیمز
نه بابامیزین جئبینده کی اوغورلانمیش کیملیگی
بیزی هئچ نه موتلو ائتمه دی
نه گیشا کؤرپوسونده آشاغی باخماق؛ نه قیزلارین ختنه سی؛ نه اوغلانلارین فشن باشی
نه موللانین منبر آرخاسی، نه کئشیش لرین قیزیل خاجی, نه ده حرمده کی یوروقون چوماقچی
بیزی هئچ نه موتلو ائتمه دی، نه فیفا, نه یوفا, نه ویجئیین فیلملری
نه آدم برفینین یاساغی
نه ده شهر چایینداکی چئدنه هئیجانی
بیزی موتلو ائتمه یه کیمسه گؤرولو دئییل!
azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ace_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab